title: Vykonávacie nariadenie Komisie (EÚ) 2021/842 z 26. mája 2021, ktorým sa mení vykonávacie nariadenie (EÚ) č. 307/2012, pokiaľ ide o požiadavky na transparentnosť a dôvernosť na účely hodnotenia rizika na úrovni EÚ v súvislosti s látkami podliehajúcimi skúmaniu (Text s významom pre EHP)

text:
                  27.5.2021

                  SK

                  Úradný vestník Európskej únie

                  L 186/16

         VYKONÁVACIE NARIADENIE KOMISIE (EÚ) 2021/842
         z 26. mája 2021,
         ktorým sa mení vykonávacie nariadenie (EÚ) č. 307/2012, pokiaľ ide o požiadavky na transparentnosť a dôvernosť na účely hodnotenia rizika na úrovni EÚ v súvislosti s látkami podliehajúcimi skúmaniu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (1), a najmä na jeho článok 8 ods. 6,
         keďže:

                     (1)

                     Nariadením (ES) č. 1925/2006 sa harmonizujú vnútroštátne pravidlá v členských štátoch, pokiaľ ide o pridávanie vitamínov a minerálnych látok a niektorých ďalších látok do potravín.

                     (2)

                     Vo vykonávacom nariadení Komisie (EÚ) č. 307/2012 (2) sa stanovujú najmä vykonávacie pravidlá uplatňovania postupu uvedeného v článku 8 ods. 4 a 5 nariadenia (ES) č. 1925/2006 v súvislosti s posudzovaním bezpečnosti látok podliehajúcich skúmaniu, uvedených v časti C prílohy III k danému nariadeniu, Európskym úradom pre bezpečnosť potravín (ďalej len „úrad“).

                     (3)

                     Nariadením Európskeho parlamentu a Rady (EÚ) 2019/1381 (3) sa zmenilo nariadenie Európskeho parlamentu a Rady (ES) č. 178/2002 (4). Uvedené zmeny sú zamerané na posilnenie transparentnosti a udržateľnosti hodnotenia rizika na úrovni EÚ vo všetkých oblastiach potravinového reťazca, v ktorých úrad poskytuje vedecké hodnotenie rizika.

                     (4)

                     Zmenami nariadenia (ES) č. 178/2002 sa zaviedli nové ustanovenia týkajúce sa, okrem iného, všeobecného poradenstva poskytovaného zamestnancami úradu pred predložením žiadosti alebo oznámenia, a to na žiadosť potenciálneho žiadateľa, a povinnosti oznamovať štúdie, ktoré zadajú alebo uskutočňujú prevádzkovatelia podnikov na podporu žiadosti, ako aj dôsledkov v prípade nedodržania danej povinnosti. Zmenami sa zaviedli aj ustanovenia, podľa ktorých úrad zverejní všetky vedecké údaje, štúdie a iné informácie na podporu žiadostí, s výnimkou riadne odôvodnených dôverných informácií v ranom štádiu procesu hodnotenia rizika, po čom nasleduje konzultácia s tretími stranami.

                     (5)

                     Hoci nariadenie (EÚ) 2019/1381 neobsahuje žiadne ustanovenia týkajúce sa hodnotenia rizika látok alebo zložiek, ktoré boli uvedené v prílohe III k nariadeniu (ES) č. 1925/2006, jeho ustanovenia majú priamy význam pre uvedený postup, ako sa uvádza v článku 8 ods. 4 a 5 nariadenia (ES) č. 1925/2006. Tieto ustanovenia sa týkajú tak fázy pred predložením, pokiaľ ide o poradenstvo pred predložením a oznamovanie zadaných štúdií, ako aj fázy hodnotenia rizika, pokiaľ ide o požiadavky transparentnosti a dôvernosti a o verejné konzultácie. Riadia sa nimi najmä postupy vychádzajúce zo žiadostí, iniciované prevádzkovateľmi potravinárskych podnikov.

                     (6)

                     Nariadenie (ES) č. 1925/2006 pripisuje pri preukazovaní bezpečnosti konkrétnej látky podliehajúcej skúmaniu, uvedenej v časti C prílohy III k uvedenému nariadeniu, dôležitú úlohu nielen prevádzkovateľom potravinárskych podnikov, ale aj iným zainteresovaným stranám, ako sú priemyselné alebo spotrebiteľské organizácie. Preto si hodnotenie látky podliehajúcej skúmaniu nevyžaduje predloženie žiadosti zo strany určeného žiadateľa, ale údaje a informácie na daný účel môžu predkladať všetci zainteresovaní prevádzkovatelia podnikov a iné zainteresované strany.

                     (7)

                     Je potrebné zabezpečiť, aby sa postup posudzovania bezpečnosti látky podliehajúcej skúmaniu, uvedenej v časti C prílohy III k nariadeniu (ES) č. 1925/2006, riadil ustanoveniami porovnateľnými s ustanoveniami uvedenými v nariadení (EÚ) 2019/1381, a to tak v prípade fázy pred predložením, ako aj v prípade fázy hodnotenia rizika.

                     (8)

                     Vzhľadom na uvedené skutočnosti by sa vykonávacie nariadenie (EÚ) č. 307/2012 malo zosúladiť so zmenami nariadenia (ES) č. 178/2002 zavedenými nariadením (EÚ) 2019/1381, najmä pokiaľ ide o i) možnosť stanovenú v článku 32a, a to požiadať zamestnancov úradu o poradenstvo pred predložením vždy, keď je potrebné, aby úrad poskytol stanovisko, alebo keď sa od neho žiada poskytnutie stanoviska; ii) povinnosť stanovenú v článku 32b, a to oznamovať príslušné štúdie úradu; iii) povinnosť úradu konzultovať s tretími stranami, stanovenú v článku 32c, a iv) povinnosti týkajúce sa formy predkladania, stanovené v článku 39f, a v) pravidlá dôvernosti stanovené v článku 39.

                     (9)

                     Poskytovanie poradenstva zo strany úradu na požiadanie pred predložením, pokiaľ ide o pravidlá, ktoré sa vzťahujú na predkladanie súborov preukazujúcich bezpečnosť látky podliehajúcej skúmaniu, uvedenej v časti C prílohy III k nariadeniu (ES) č. 1925/2006, a o obsah, ktorý sa na dané predkladanie vyžaduje, môže zlepšiť kvalitu predložených dokumentov, a tým poskytnúť podporu na účely posudzovania bezpečnosti. Prevádzkovatelia potravinárskych podnikov a akékoľvek iné zainteresované strany však nemusia mať možnosť v plnej miere využiť poradenstvo pred predložením z dôvodu lehoty na predloženie svojich súborov. V záujme lepšej kvality vedeckého hodnotenia by prevádzkovatelia potravinárskych podnikov a iné zainteresované strany mali mať možnosť požiadať o poradenstvo pred predložením v prípade potenciálneho predloženia odo dňa prijatia stanoviska zo strany úradu podľa článku 8 ods. 2 písm. b) nariadenia (ES) č. 1925/2006, v ktorom sa určuje možnosť škodlivých účinkov na zdravie v súvislosti s príjmom látky, ale uznáva sa, že pretrváva vedecká neistota.

                     (10)

                     Štúdie potrebné na preukázanie bezpečnosti látky podliehajúcej skúmaniu, uvedenej v časti C prílohy III k nariadeniu (ES) č. 1925/2006, zohľadňujú viaceré faktory, a preto sa môžu výrazne líšiť. Predĺženie lehoty pre prevádzkovateľov potravinárskych podnikov alebo zainteresované strany na predloženie súborov z 18 na 24 mesiacov odo dňa, keď bola látka uvedená v časti C prílohy III k nariadeniu (ES) č. 1925/2006, môže uľahčiť prípravu a predkladanie súborov, a preto poskytnúť podporu pre posudzovanie bezpečnosti.

                     (11)

                     Povinnosť oznamovania príslušných štúdií, stanovená v článku 32b nariadenia (ES) č. 178/2002, by sa mala vzťahovať aj na prevádzkovateľov potravinárskych podnikov alebo zainteresované strany, ktoré majú v úmysle predložiť na hodnotenie spis vymedzený v článku 2 vykonávacieho nariadenia (EÚ) č. 307/2012. Je však potrebná ďalšia úprava postupu podľa článku 32b nariadenia (ES) č. 178/2002. Procesné dôsledky stanovené v článku 32b nariadenia (ES) č. 178/2002 v prípade nedodržania jeho ustanovení majú za následok oneskorenie pri posudzovaní spisu. Vzhľadom na nutnú lehotu štyroch rokov, ktorá je stanovená v článku 8 ods. 5 nariadenia (ES) č. 1925/2006, by však oneskorenia pri hodnotení mohli znamenať nedodržanie predpísanej lehoty. Dané procesné dôsledky preto nie sú v kontexte postupu hodnotenia v prípade látok uvedených v časti C prílohy III k nariadeniu (ES) č. 1925/2006 vhodné a nemali by byť stanovené. S cieľom umožniť Komisii, aby rozhodnutie týkajúce sa látky podliehajúcej skúmaniu, uvedenej v časti C prílohy III k nariadeniu (ES) č. 1925/2006, prijala v požadovanej lehote, by sa mali zohľadňovať len súbory predložené do 24 mesiacov od dátumu zaradenia látky do uvedenej prílohy.

                     (12)

                     Nariadenie (EÚ) 2019/1381 sa uplatňuje od 27. marca 2021. S cieľom zabezpečiť právnu istotu a zrozumiteľnosť, pokiaľ ide o požiadavky na transparentnosť postupu podľa článku 8 ods. 4 nariadenia (ES) č. 1925/2006, a s cieľom umožniť jednotné vykonávanie požiadaviek na transparentnosť a dôvernosť hodnotenia rizika na úrovni EÚ vo všetkých dotknutých sektoroch je preto potrebné, aby toto nariadenie nadobudlo účinnosť tretím dňom po jeho uverejnení. Z dôvodov právnej istoty by sa toto nariadenie malo uplatňovať na súbory predložené úradu od uvedeného dátumu.

                     (13)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmeny vykonávacieho nariadenia (EÚ) č. 307/2012
            Nariadenie (EÚ) č. 307/2012 sa mení takto:

                        1.

                        Článok 5 sa nahrádza takto:

                           „Článok 5
                           Látka uvedená v časti C prílohy III k nariadeniu (ES) č. 1925/2006

                              1.   Do prijatia štandardných formátov údajov podľa článku 39f nariadenia (ES) č. 178/2002 úrad považuje za platný len spis predložený v elektronickom formáte umožňujúcom sťahovanie, tlač a vyhľadávanie dokumentov.
                              Po prijatí štandardných formátov údajov sa spis musí predložiť v súlade s uvedenými štandardnými formátmi údajov, aby sa považoval za platný.
                              Ak úrad považuje spis za neplatný, informuje prevádzkovateľa potravinárskeho podniku alebo zainteresovanú stranu, ktoré spis predložili, ako aj Komisiu, o dôvodoch, prečo daný spis považuje za neplatný.

                              2.   Úrad na účely rozhodnutia uvedeného v článku 8 ods. 5 nariadenia (ES) č. 1925/2006 zohľadňuje len spisy predložené do 24 mesiacov od nadobudnutia účinnosti rozhodnutia o zaradení látky do časti C prílohy III k uvedenému nariadeniu podľa článku 8 ods. 2 uvedeného nariadenia.“

                        2.

                        Vkladajú sa tieto články:

                           „Článok 5a
                           Poradenstvo pred predložením
                           Na žiadosť prevádzkovateľa potravinárskeho podniku alebo akejkoľvek inej zainteresovanej strany poskytnú zamestnanci úradu poradenstvo v súvislosti s pravidlami, ktoré sa vzťahujú na predloženie spisu obsahujúceho vedecké údaje s cieľom preukázať bezpečnosť látky uvedenej v časti C prílohy III k nariadeniu (ES) č. 1925/2006, a v súvislosti s obsahom požadovaným na predloženie takéhoto spisu.
                           Prevádzkovatelia potravinárskych podnikov a iné zainteresované strany môžu požiadať o poradenstvo pred predložením v prípade potenciálneho predloženia odo dňa prijatia stanoviska zo strany úradu podľa článku 8 ods. 2 nariadenia (ES) č. 1925/2006, v ktorom sa určuje možnosť škodlivých účinkov na zdravie v súvislosti s príjmom látky.
                           Takéto poradenstvo pred predložením sa poskytuje v súlade s článkom 32a nariadenia (ES) č. 178/2002, ktorý sa uplatňuje mutatis mutandis.

                           Článok 5b
                           Oznamovanie štúdií

                              1.   Prevádzkovatelia potravinárskych podnikov a iné zainteresované strany bezodkladne oznámia úradu názov, rozsah a dátumy začatia a plánovaného dokončenia každej štúdie, ktorú zadali alebo vykonali s cieľom preukázať bezpečnosť látky uvedenej v časti C prílohy III k nariadeniu (ES) č. 1925/2006, ako aj laboratórium alebo skúšobnú inštitúciu nachádzajúce sa v Únii, ktoré danú štúdiu vykonávajú.

                              2.   Laboratóriá a iné skúšobné inštitúcie nachádzajúce sa v Únii takisto bezodkladne oznámia úradu názov a rozsah každej štúdie zadanej prevádzkovateľmi potravinárskych podnikov a inými zainteresovanými stranami, ktorú uskutočnili takéto laboratóriá alebo iné skúšobné inštitúcie na účely preukázania bezpečnosti látky uvedenej v časti C prílohy III k nariadeniu (ES) č. 1925/2006, dátumy jej začatia a plánovaného dokončenia, ako aj názov prevádzkovateľa potravinárskeho podniku alebo zainteresovanej strany, ktorí danú štúdiu zadali.

                              3.   Štúdie oznámené v súlade s týmto článkom zahrnie úrad do databázy uvedenej v článku 32b ods. 1 nariadenia (ES) č. 178/2002.

                           Článok 5c
                           Transparentnosť
                           Ak má úrad na základe platného spisu vydať stanovisko k látke podliehajúcej skúmaniu, uvedenej v časti C prílohy III k nariadeniu (ES) č. 1925/2006, musí:

                                       a)

                                       uverejniť údaje predložené v uvedenom spise v súlade s článkom 38 ods. 1 písm. c) nariadenia (ES) č. 178/2002, ktoré sa uplatňuje mutatis mutandis;

                                       b)

                                       konzultovať so zainteresovanými stranami a verejnosťou podľa článku 32c ods. 2 nariadenia (ES) č. 178/2002, ktorý sa uplatňuje mutatis mutandis, na základe verzie údajov predložených v súlade s týmto nariadením, ktorá nemá dôverný charakter.

                           Článok 5d
                           Dôvernosť
                           Hneď po predložení spisu môže prevádzkovateľ potravinárskeho podniku alebo iná zainteresovaná strana požiadať o dôverné zaobchádzanie s určitými časťami predložených informácií alebo údajov.
                           Takúto žiadosť o zachovanie dôvernosti musí sprevádzať overiteľné odôvodnenie, ktoré preukazuje, že zverejnenie takýchto informácií alebo údajov významne poškodzuje záujmy žiadateľa v zmysle článku 39 ods. 2 a 3 nariadenia (ES) č. 178/2002, ktoré sa uplatňujú mutatis mutandis.“

            Článok 2
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa na spisy predložené úradu od uvedeného dátumu.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 404, 30.12.2006, s. 26.

            (2)  Vykonávacie nariadenie Komisie (EÚ) č. 307/2012 z 11. apríla 2012, ktorým sa stanovujú vykonávacie pravidlá uplatňovania článku 8 nariadenia Európskeho parlamentu a Rady (ES) č. 1925/2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 102, 12.4.2012, s. 2).

            (3)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika na úrovni EÚ v potravinovom reťazci, a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).

            (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).


title: Vykonávacie nariadenie Komisie (EÚ) 2021/843 z 26. mája 2021, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky kyazofamid a ktorým sa mení príloha Komisie k vykonávaciemu nariadeniu (EÚ) č. 540/2011 (Text s významom pre EHP)

text:
                  27.5.2021

                  SK

                  Úradný vestník Európskej únie

                  L 186/20

         VYKONÁVACIE NARIADENIE KOMISIE (EÚ) 2021/843
         z 26. mája 2021,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky kyazofamid a ktorým sa mení príloha Komisie k vykonávaciemu nariadeniu (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
         keďže:

                     (1)

                     Smernicou Komisie 2003/23/ES (2) sa kyazofamid zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Platnosť schválenia účinnej látky kyazofamid, ako sa uvádza v časti A prílohy k vykonávaciemu nariadeniu Komisie (EÚ) č. 540/2011, uplynie 31. júla 2021.

                     (4)

                     Žiadosť o obnovenie schválenia kyazofamidu bola predložená v súlade s článkom 1 vykonávacieho nariadenia Komisie (EÚ) č. 844/2012 (5)v lehote stanovenej v uvedenom článku.

                     (5)

                     Žiadateľ predložil doplňujúcu dokumentáciu vyžadovanú v súlade s článkom 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval návrh hodnotiacej správy o obnovení schválenia na základe konzultácie so spoluspravodajským členským štátom a 23. júna 2015 ho predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad sprístupnil doplňujúcu súhrnnú dokumentáciu verejnosti. Takisto zaslal návrh hodnotiacej správy o obnovení schválenia žiadateľovi a členským štátom na pripomienkovanie a začal o ňom verejnú konzultáciu. Úrad prijaté pripomienky postúpil Komisii.

                     (8)

                     Úrad oznámil 23. mája 2016 Komisii svoj záver (6) o tom, či možno očakávať, že kyazofamid splní kritériá schválenia stanovené v článku 4 nariadenia (ES) č. 1107/2009. Na základe mandátu Komisie z dôvodu neistoty súvisiacej s necieľovými článkonožcami úrad aktualizoval svoj záver 28. júla 2020 (7). Komisia predložila 3. decembra 2020 správu o obnovení schválenia kyazofamidu Stálemu výboru pre rastliny, zvieratá, potraviny a krmivá a 26. januára 2021 návrh nariadenia.

                     (9)

                     Pokiaľ ide o kritériá identifikácie vlastností látky ako endokrinného disruptora v zmysle nariadenia Komisie (EÚ) 2018/605 (8), v závere úradu sa uvádza, že na základe dostupných vedeckých dôkazov je vysoko nepravdepodobné, že by bol kyazofamid endokrinným disruptorom z hľadiska estrogénnych, androgénnych, tyreogénnych alebo steroidogénnych účinkov. Na základe dostupných údajov a súčasných poznatkov zhrnutých v závere úradu neboli pozorované žiadne nepriaznivé účinky, ktoré by mohli súvisieť so spôsobom účinku endokrinných disruptorov. Komisia preto dospela k názoru, že kyazofamid nemožno považovať za látku s vlastnosťami endokrinného disruptora.

                     (10)

                     Komisia vyzvala žiadateľa, aby predložil svoje pripomienky k záveru úradu a v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 aj k správam o obnovení schválenia. Žiadateľ predložil svoje pripomienky, ktoré boli dôkladne preskúmané.

                     (11)

                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinnej látky kyazofamid sa konštatovalo, že kritériá schválenia uvedené v článku 4 nariadenia (ES) č. 1107/2009 sú splnené.

                     (12)

                     Posúdenie rizika v súvislosti s obnovením schválenia kyazofamidu vychádza z obmedzeného počtu reprezentatívnych použití, čím sa však neobmedzujú použitia, na ktoré možno prípravky na ochranu rastlín s obsahom kyazofamidu autorizovať. Preto je vhodné nezachovať obmedzenie týkajúce sa použitia ako fungicídu.

                     (13)

                     Preto je vhodné schválenie kyazofamidu obnoviť.

                     (14)

                     V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky. Je najmä vhodné požadovať ďalšie potvrdzujúce informácie.

                     (15)

                     V záujme zvýšenia dôvery v záver, že kyazofamid nemá vlastnosti endokrinného disruptora, by mal žiadateľ v súlade s bodom 2.2. písmenom b) prílohy II k nariadeniu (ES) č. 1107/2009 a v súlade s usmernením na identifikáciu endokrinných disruptorov poskytnúť aktualizované posúdenie kritérií stanovených v bodoch 3.6.5 a 3.8.2 prílohy II k nariadeniu (ES) č. 1107/2009 zmenenému nariadením (EÚ) 2018/605 (9).

                     (16)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (17)

                     Vykonávacím nariadením Komisie (EÚ) 2020/869 (10) sa predĺžilo obdobie platnosti schválenia kyazofamidu do 31. júla 2021, aby sa postup obnovenia mohol dokončiť pred uplynutím obdobia platnosti schválenia uvedenej účinnej látky. Keďže dátum nadobudnutia účinnosti tohto nariadenia by sa blížil k dátumu uplynutia platnosti schválenia kyazofamidu, toto nariadenie by sa malo uplatňovať odo dňa nasledujúceho po dátume uplynutia platnosti schválenia kyazofamidu.

                     (18)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Obnovenie schválenia účinnej látky
            Schválenie účinnej látky kyazofamid špecifikovanej v prílohe I sa obnovuje za podmienok stanovených v uvedenej prílohe.

            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. augusta 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 309, 24.11.2009, s. 1.

            (2)  Smernica Komisie 2003/23/ES z 25. marca 2003, ktorou sa mení a dopĺňa smernica Rady 91/414/EHS z dôvodu zaradenia imazamox, oxasulfuron, ethoxysulfuron, foramsulfuron, oxadiargyl a cyazofamid medzi účinné látky (Ú. v. EÚ L 81, 28.3.2003, s. 39).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  Vestník EFSA (EFSA Journal) (2016) 14(6):4503 [24 s]. K dispozícii online: www.efsa.europa.eu.

            (7)  Záver z partnerského preskúmania účinnej látky kyazofamid z hľadiska posúdenia rizika pesticídov. Vestník EFSA (EFSA Journal) (2020) 18(9):6232.

            (8)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém. (Ú. v. EÚ L 101, 20.4.2018, s. 33).

            (9)  ECHA (Európska chemická agentúra) a EFSA (Európsky úrad pre bezpečnosť potravín) s technickou podporou Spoločného výskumného centra (JRC), Andersson N, Arena M, Auteri D, Barmaz S, Grignard E, Kienzler A, Lepper P, Lostia AM, Munn S, Parra Morte JM, Pellizzato F, Tarazona J, Terron A and Van der Linden S, 2018. Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Usmernenie na identifikáciu endokrinných disruptorov v kontexte nariadení (EÚ) č. 528/2012 a (ES) č. 1107/2009]. Vestník EFSA (EFSA Journal) (2018) 16(6):5311, 135 s

            (10)  Vykonávacie nariadenie Komisie (EÚ) 2020/869 z 24. júna 2020, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok beflubutamid, benalaxyl, bentiavalikarb, bifenazát, boskalid, bromoxynil, kaptán, kyazofamid, dimetomorf, etefón, etoxazol, famoxadón, fenamifos, flumioxazín, fluoxastrobín, folpet, formetanát, metribuzín, milbemektín, Paecilomyces lilacinus kmeň 251, fénmedifám, fosmet, pirimifos-metyl, propamokarb, protiokonazol a S-metolachlór (Ú. v. EÚ L 201, 25.6.2020, s. 7).

            PRÍLOHA I

                           Všeobecný názov, identifikačné čísla

                           IUPAC názov

                        Čistota  (1)

                           Dátum schválenia

                           Schválenie platí do

                           Osobitné ustanovenia

                        kyazofamid
                        CAS č. 120116-88-3
                        CIPAC č. 653

                        4-chlór-2-kyano-N,N-dimetyl-5-para-tolylimidazol-1-sulfónamid

                        ≥ 935 g/kg

                        1. 8. 2021

                        31. 7. 2036

                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia kyazofamidu, a najmä dodatky I a II k uvedenej správe.
                        Pri tomto celkovom hodnotení musia členské štáty venovať osobitnú pozornosť:

                                    a)

                                    špecifikácii komerčne vyrábaného technického materiálu;

                                    b)

                                    vplyvu spracovania na hodnotenie rizika pre spotrebiteľov;

                                    c)

                                    ochrane necieľových článkonožcov a dážďoviek.

                              Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                    1.

                                    vplyv procesov úpravy vody na charakter rezíduí prítomných v povrchových a podzemných vodách, ak sa z nich získava pitná voda;

                                    2.

                                    body 3.6.5 a 3.8.2 prílohy II k nariadeniu (ES) č. 1107/2009 zmenenému nariadením Komisie (EÚ) 2018/605.

                              Žiadateľ predloží požadované informácie uvedené v bode 1 do dvoch rokov od dátumu, keď Komisia uverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchovej a podzemnej vode.
                        Pokiaľ ide o bod 2, žiadateľ poskytne aktualizované posúdenie už predložených informácií a v prípade potreby ďalšie informácie na potvrdenie absencie endokrinného pôsobenia do 16. júna 2023.

               (1)  Ďalšie podrobnosti o identite a špecifikácii účinnej látky sú uvedené v správe o obnovení schválenia.

            PRÍLOHA II
            Príloha k vykonávaciemu nariadeniu Komisie (EÚ) č. 540/2011 sa mení takto:

                        1.

                        V časti A sa vypúšťa zápis 46 týkajúci sa kyazofamidu.

                        2.

                        V časti B sa dopĺňa tento zápis:

                                       Číslo

                                       Všeobecný názov, identifikačné čísla

                                       IUPAC názov

                                    Čistota  (1)

                                       Dátum schválenia

                                       Schválenie platí do

                                       Osobitné ustanovenia

                                    „146

                                    kyazofamid
                                    CAS č. 120116-88-3
                                    CIPAC č. 653

                                    4-chlór-2-kyano-N,N-dimetyl-5-para-tolylimidazol-1-sulfónamid

                                    ≥ 935 g/kg

                                    1. 8. 2021

                                    31. 7. 2036

                                    Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia kyazofamidu, a najmä dodatky I a II k uvedenej správe.
                                    Pri tomto celkovom hodnotení musia členské štáty venovať osobitnú pozornosť:

                                                a)

                                                špecifikácii komerčne vyrábaného technického materiálu;

                                                b)

                                                vplyvu spracovania na hodnotenie rizika pre spotrebiteľov;

                                                c)

                                                ochrane necieľových článkonožcov a dážďoviek.

                                          Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                                1.

                                                vplyv procesov úpravy vody na charakter rezíduí prítomných v povrchových a podzemných vodách, ak sa z nich získava pitná voda;

                                                2.

                                                body 3.6.5 a 3.8.2 prílohy II k nariadeniu (ES) č. 1107/2009 zmenenému nariadením Komisie (EÚ) 2018/605.

                                          Žiadateľ predloží požadované informácie uvedené v bode 1 do dvoch rokov od dátumu, keď Komisia uverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchovej a podzemnej vode.
                                    Pokiaľ ide o bod 2, žiadateľ poskytne aktualizované posúdenie už predložených informácií a v prípade potreby ďalšie informácie na potvrdenie absencie endokrinného pôsobenia do 16. júna 2023.“

               (1)  Ďalšie podrobnosti o identite a špecifikácii účinnej látky sú uvedené v správe o obnovení schválenia.


title: Vykonávacie nariadenie Rady (EÚ) 2021/848 z 27. mája 2021, ktorým sa vykonáva nariadenie (EÚ) č. 36/2012 o reštriktívnych opatreniach s ohľadom na situáciu v Sýrii

text:
                  28.5.2021

                  SK

                  Úradný vestník Európskej únie

                  L 188/18

         VYKONÁVACIE NARIADENIE RADY (EÚ) 2021/848
         z 27. mája 2021,
         ktorým sa vykonáva nariadenie (EÚ) č. 36/2012 o reštriktívnych opatreniach s ohľadom na situáciu v Sýrii
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011 (1), a najmä na jeho článok 32,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. januára 2012 prijala nariadenie (EÚ) č. 36/2012.

                     (2)

                     Na základe preskúmania opatrení stanovených v nariadení (EÚ) č. 36/2012 by sa záznamy týkajúce sa 25 fyzických osôb a troch subjektov na zozname fyzických a právnických osôb, subjektov alebo orgánov, uvedené v prílohe II k nariadeniu (EÚ) č. 36/2012, mali aktualizovať.

                     (3)

                     Zo zoznamu fyzických a právnických osôb, subjektov alebo orgánov uvedeného v prílohe II k nariadeniu (EÚ) č. 36/2012 by sa mali vypustiť záznamy týkajúce sa piatich zosnulých osôb.

                     (4)

                     Príloha II k nariadeniu (EÚ) č. 36/2012 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha II k nariadeniu (EÚ) č. 36/2012 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. mája 2021

                  Za Radu

                  predseda

               P. SIZA VIEIRA

            (1)  Ú. v. EÚ L 16, 19.1.2012, s. 1.

            PRÍLOHA
            Príloha II k nariadeniu (EÚ) č. 36/2012 sa mení takto:

                        1)

                        V oddiele A (Osoby) sa vypúšťajú tieto záznamy:

                                    115.

                                    Generál Ali Habib MAHMOUD;

                                    153.

                                    Waleed AL MO'ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN.

                        2)

                        V oddiele A (Osoby) nasledovné záznamy nahrádzajú zodpovedajúce záznamy na zozname:

                                    Meno

                                    Identifikačné údaje

                                    Dôvody

                                    Dátum zaradenia na zoznam

                                    „14.

                                    Brigádny generál Mohammed BILAL
                                    (alias podplukovník Muhammad Bilal)

                                    Pohlavie: mužské

                                    Ako vyšší dôstojník sýrskej spravodajskej služby vzdušných síl podporuje sýrsky režim a je zodpovedný za násilnú represiu proti civilnému obyvateľstvu. Je spojený s výskumným strediskom vedeckých štúdií (Scientific Studies Research Centre – SSRC), ktoré je zaradené do zoznamu.

                                    21. 10. 2014

                                    22.

                                    Ihab MAKHLOUF
                                    (alias Ehab, Iehab)
                                    (ايهاب مخلوف)

                                    Dátum narodenia: 21. 1. 1973;
                                    Miesto narodenia: Damask, Sýria
                                    Č. cestovného pasu: N002848852
                                    Pohlavie: mužské

                                    Popredný podnikateľ pôsobiaci v Sýrii. Má obchodné záujmy vo viacerých sýrskych spoločnostiach a subjektoch vrátane Ramak Construction Co a sýrskej medzinárodnej súkromnej univerzity pre vedu a techniku (Syrian International Private University for Science and Technology – SIUST).
                                    Je vplyvným členom rodiny Machlúfovcov (Makhlouf) a úzko spojený s rodinou al-Asadovcov; bratanec prezidenta Baššára al-Asada (Bashar al-Assad). V roku 2020 prevzal Ehab Machlúf (Makhlouf) obchodné činnosti Rámího Machlúfa (Rami Makhlouf) a sýrska vláda mu udelila zákazky na prevádzkovanie a riadenie bezcolných trhov v celej krajine.

                                    23. 5. 2011

                                    48.

                                    Samir HASSAN
                                    (سمير حسن)

                                    Pohlavie: mužské

                                    Popredný podnikateľ pôsobiaci v Sýrii, ktorý má podiely a/alebo vykonáva činnosti vo viacerých odvetviach sýrskeho hospodárstva. Vlastní podiely a/alebo má podstatný vplyv v spoločnostiach Amir Group a Cham Holding, dvoch konglomerátoch pôsobiacich v oblastiach nehnuteľností, cestovného ruchu, dopravy a vo finančnom sektore. Predseda sýrsko-ruskej obchodnej rady.
                                    Samir Hassan podporuje vojenské úsilie sýrskeho režimu peňažnými darmi.
                                    Samir Hassan je spojený s osobami, ktoré majú z režimu prospech alebo ho podporujú. Spojený je najmä s Rámím Machlúfom (Makhlouf) a Issamom Anboubom, ktorých Rada označila a majú zo sýrskeho režimu prospech.

                                    27. 9. 2014

                                    61.

                                    George CHAOUI
                                    (جورج شاوي)

                                    Pohlavie: mužské

                                    Člen sýrskej elektronickej armády (spravodajskej služby pozemného vojska). Zapojený do násilných represií proti civilnému obyvateľstvu v celej Sýrii a výzvy na násilie proti nemu.

                                    14. 11. 2011

                                    78.

                                    Ali BARAKAT
                                    (alias Barakat Ali Barakat)
                                    ( علي بركات; بركات علي بركات)

                                    Pohlavie: mužské

                                    Vojenský predstaviteľ zapojený do násilností v Homse. V súčasnosti slúži v 30. mobilizovanej pechotnej divizii Republikanskej stráže.

                                    1. 12. 2011

                                    96.

                                    Brigádny generál Jamal YUNES
                                    (alias Younes)
                                    (جمال يونس)

                                    Pozícia: Veliteľ 555. pluku.
                                    Pohlavie: mužské

                                    Vydal rozkaz, aby jednotky strieľali na demonštrantov v meste Mo'adamiyeh.
                                    Predseda Vojenského bezpečnostného výboru v meste Hamá v roku 2018.

                                    23. 1. 2012

                                    114.

                                    Emad Abdul-Ghani SABOUNI
                                    (alias Imad Abdul Ghani Al Sabuni)
                                    (عماد عبدالغني صابوني)

                                    Dátum narodenia: 1964
                                    Miesto narodenia: Damask, Sýria
                                    Pohlavie: mužské

                                    Bývalý minister pre telekomunikácie a technológie, vo funkcii aspoň do apríla 2014. Ako bývalý minister vlády je spoluzodpovedný za násilnú represiu sýrskeho režimu proti sýrskemu civilnému obyvateľstvu. V júli 2016 vymenovaný za riaditeľa Agentúry pre plánovanie a medzinárodnú spoluprácu (PICC). PICC je vládna agentúra pridružená k úradu predsedu vlády a vypracúva najmä päťročné plány so všeobecnými usmerneniami pre hospodársku a rozvojovú politiku vlády.

                                    27. 2. 2012

                                    117.

                                    Adnan Hassan MAHMOUD
                                    (عدنان حسن محمود)

                                    Dátum narodenia: 1966
                                    Miesto narodenia: Tartús, Sýria
                                    Pohlavie: mužské

                                    Bývalý veľvyslanec Sýrie v Iráne do roku 2020. Bývalý minister pre informácie vo funkcii po máji 2011. Ako bývalý minister vlády je spoluzodpovedný za násilnú represiu sýrskeho režimu proti sýrskemu civilnému obyvateľstvu.

                                    23. 9. 2011

                                    132.

                                    Brigádny generál Abdul-Salam Fajr MAHMOUD
                                    (عبدالسلام فجر محمود)

                                    Dátum narodenia: 1959
                                    Pohlavie: mužské

                                    Od decembra 2020 predseda Bezpečnostného výboru južného regiónu. Bývalý vedúci odboru Bab Touma (Damask) sýrskej spravodajskej služby vzdušných síl. Bývalý vedúci odboru vyšetrovania sýrskej spravodajskej služby vzdušných síl na letisku v Mezze. Zodpovedný za mučenie zadržiavaných odporcov režimu. Je naňho vydaný medzinárodný zatykač za „spolupáchateľstvo pri činoch mučenia“, „spolupáchateľstvo pri zločinoch proti ľudskosti“ a „spolupáchateľstvo pri vojnových zločinoch“.

                                    24. 7. 2012

                                    134.

                                    Plukovník Qusay Ibrahim MIHOUB
                                    (قصي إبراهيم ميهوب )

                                    Dátum narodenia: 1961
                                    Miesto narodenia: Derghamo, Džabla, Ládikíja, Sýria
                                    Pohlavie: mužské

                                    Vysoký dôstojník sýrskej spravodajskej služby vzdušných síl. Bývalý vedúci odboru sýrskej spravodajskej služby vzdušných síl v Dar'á (vyslaný z Damasku do Dar'á pri vypuknutí demonštrácií v tomto meste). Zodpovedný za mučenie zadržiavaných odporcov režimu, ako aj násilnú represiu pokojných protestujúcich v južnom regióne.

                                    24. 7. 2012

                                    137.

                                    Brigádny generál Ibrahim MA'ALA
                                    (alias Maala, Maale, Ma'la)
                                    ( معلى;معلا (ابراهيم

                                    Pohlavie: mužské

                                    Vedúci odboru 285 (Damask) sýrskej všeobecnej spravodajskej služby (nahradil brigádneho generála Hussama Fendiho koncom roka 2011). Zodpovedný za mučenie zadržiavaných odporcov režimu.

                                    24. 7. 2012

                                    139.

                                    Generálmajor Hussam LUQA
                                    (alias Husam, Housam, Houssam; Louqa, Louca, Louka, Luka)
                                    (حسام لوقا)

                                    Dátum narodenia: 1964
                                    Miesto narodenia: Damask, Sýria
                                    Pohlavie: mužské

                                    Bývalý predseda Bezpečnostného výboru južného regiónu v rokoch 2018 – 2020. Bývalý riaditeľ sýrskej všeobecnej spravodajskej služby. Generálmajor. Od apríla 2012 do 2. 12. 2018 bol vedúcim oddelenia sýrskej politickej bezpečnostnej služby v Homse (nástupca brigádneho generála Nasra al-Aliho). Od 3. 12. 2018 riaditeľ sýrskej politickej bezpečnostnej služby. Zodpovedný za mučenie zadržiavaných odporcov režimu.

                                    24. 7. 2012

                                    140.

                                    Brigádny generál Taha TAHA
                                    (طه طه)

                                    Pohlavie: mužské

                                    Zástupca námestníka vedúceho divízie politickej bezpečnosti. Bol zodpovedný za priestory odboru sýrskej politickej bezpečnostnej služby v Ládikíji. Zodpovedný za mučenie zadržiavaných odporcov režimu.

                                    24. 7. 2012

                                    144.

                                    Generálmajor Ahmed AL-JARROUCHEH (alias Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Dátum narodenia: 1957
                                    Pohlavie: mužské

                                    Bývalý vedúci zahraničného odboru sýrskej všeobecnej spravodajskej služby (odbor 279). Vo svojej funkcii je zodpovedný za zložky sýrskej všeobecnej spravodajskej služby na sýrskych veľvyslanectvách.

                                    24. 7. 2012

                                    146.

                                    Generál Ghassan Jaoudat ISMAIL
                                    (alias Ismael)
                                    (غسان جودت اسماعيل)

                                    Dátum narodenia: 1960
                                    Miesto narodenia: Junaynat Ruslan – Darkúš, provincia Tartús, Sýria
                                    Pohlavie: mužské

                                    Riaditeľ riaditeľstva sýrskej spravodajskej služby vzdušných síl od roku 2019. Bývalý zástupca riaditeľa sýrskej spravodajskej služby vzdušných síl a predtým bol zodpovedný za odbor misií sýrskej spravodajskej služby vzdušných síl, ktoré v spolupráci s oddelením špeciálnych operácií riadi elitné jednotky sýrskej spravodajskej služby vzdušných síl, ktoré zohrávajú dôležitú úlohu pri represiách sýrskeho režimu. Vo svojej funkcii patrí Ghassan Jaoudat Ismail medzi najvyšších vojenských predstaviteľov zodpovedných za priamy výkon násilnej represie sýrskeho režimu proti jeho odporcom, ako aj za praktiky zmiznutia civilistov.

                                    24. 7. 2012

                                    147.

                                    Generálmajor Amer AL-ACHI
                                    (alias Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Pohlavie: mužské

                                    Bývalý guvernér guvernorátu Sweida vymenovaný prezidentom Baššárom al-Asadom (Bashar al-Assad) v júli 2016. Bývalý vedúci spravodajského odboru sýrskej spravodajskej služby vzdušných síl (2012 – 2016). Vo svojej funkcii v sýrskej spravodajskej službe vzdušných síl je Amer al-Achi zapojený do represie proti sýrskej opozícii.

                                    24. 7. 2012

                                    156.

                                    Hala Mohammad
                                    (alias Mohamed, Muhammad, Mohammed) AL NASSER
                                    (هاله محمد الناصر)

                                    Dátum narodenia: 1964
                                    Miesto narodenia: Rakka, Sýria
                                    Pohlavie: ženské

                                    Bývalá ministerka cestovného ruchu. Ako bývalá ministerka vlády je spoluzodpovedná za násilnú represiu sýrskeho režimu proti sýrskemu civilnému obyvateľstvu.

                                    16. 10. 2012

                                    172.

                                    Ali HADAR (alias HAIDAR)

                                    Dátum narodenia: 1962
                                    Pohlavie: mužské

                                    Riaditeľ Agentúry pre národné uzmierenie a bývalý štátny minister pre záležitosti národného uzmierenia. Predseda krídla Intifáda Sýrskej sociálnej nacionalistickej strany. Ako bývalý minister vlády je spoluzodpovedný za násilnú represiu sýrskeho režimu proti sýrskemu civilnému obyvateľstvu.

                                    16. 10. 2012

                                    204.

                                    Emad HAMSHO
                                    (alias Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Adresa: Hamsho Building 31 Baghdad Street Damascus, Syria
                                    Pohlavie: mužské

                                    Zastáva vysokú riadiacu pozíciu v spoločnosti Hamsho Trading. Vzhľadom na vysokú funkciu, ktorú zastáva v Hamsho Trading, dcérskej spoločnosti Hamsho International označenej Radou, poskytuje podporu sýrskemu režimu. Je tiež v spojení s označeným subjektom Hamsho International. Je tiež viceprezidentom Sýrskej rady pre železo a oceľ spolu s označenými prorežimnými podnikateľmi, ako je napríklad Ayman Jaber. Je tiež spoločníkom prezidenta Baššára al-Asada (Bashar al-Assad).

                                    7. 3. 2015

                                    241.

                                    Salam Mohammad AL-SAFFAF

                                    Dátum narodenia: 1979
                                    Pohlavie: ženské

                                    Ministerka pre administratívny rozvoj. Vymenovaná v marci 2017.

                                    30. 5. 2017

                                    265.

                                    Mohamad Amer MARDINI
                                    (alias Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Dátum narodenia: 1959
                                    Miesto narodenia: Damask, Sýria
                                    Pohlavie: mužské

                                    Bývalý minister pre vysokoškolské vzdelávanie vo funkcii po máji 2011 (vymenovaný 27. 8. 2014). Ako bývalý minister vlády je spoluzodpovedný za násilnú represiu sýrskeho režimu proti sýrskemu civilnému obyvateľstvu.

                                    21. 10. 2014

                                    268.

                                    Ghassan Ahmed GHANNAM
                                    (alias generálmajor Ghassan Ghannan, brigádny generál Ghassan Ahmad Ghanem)

                                    Hodnosť: generálmajor
                                    Pozícia: veliteľ 155. raketovej brigády
                                    Pohlavie: mužské

                                    Člen sýrskych ozbrojených síl v hodnosti „plukovníka“ a v rovnocennej či vyššej hodnosti vo funkcii po máji 2011. Generálmajor a veliteľ 155. raketovej brigády. Spojený s Máhirom al-Asadom (Maher al-Assad) prostredníctvom svojej úlohy v 155. raketovej brigáde. Ako veliteľ 155. raketovej brigády podporuje sýrsky režim a je zodpovedný za násilnú represiu proti civilnému obyvateľstvu. Zodpovedný za odpálenie rakiet scud na rôzne civilné ciele v období od januára do marca 2013.

                                    21. 10. 2014

                                    285.

                                    Samer FOZ
                                    (alias Samir Foz/Fawz; Samer Zuhair Foz, Samer Foz bin Zuhair)
                                    (سامر فوز)

                                    Dátum narodenia: 20. mája 1973
                                    Miesto narodenia: Homs, Syria / Latakia, Sýria
                                    Štátna príslušnosť: sýrska, turecká
                                    Číslo tureckého cestovného pasu: U 09471711 (miesto vydania: Turecko; dátum uplynutia platnosti: 21. 7. 2024)
                                    Sýrske národné číslo: 06010274705
                                    Adresa: Platinum Tower, office no. 2405, Jumeirah Lake Towers, Dubai, UAE
                                    Pozícia: výkonný riaditeľ skupiny Aman Group
                                    Pohlavie: mužské

                                    Popredný podnikateľ pôsobiaci v Sýrii, ktorý má záujmy a vykonáva činnosti vo viacerých sektoroch sýrskeho hospodárstva vrátane režimom podporovaného spoločného podniku podieľajúceho sa na realizácii projektu výstavby luxusnej rezidenčnej a obchodnej štvrte Marota City. Samer Foz poskytuje sýrskemu režimu finančnú a inú podporu vrátane financovania provládnych milícií v Sýrii (Military Security Shield Forces) a sprostredkúvania obchodu s obilninami. Vďaka svojmu prepojeniu na sýrsky režim má finančný prospech z prístupu k obchodným príležitostiam v rámci obchodu so pšenicou a rekonštrukčných projektov.

                                    21. 1. 2019

                                    Ďalšie informácie:
                                    Výkonný prezident Aman Group Dcérske spoločnosti: Foz for Trading, Al-Mohaimen for Transportation & Contracting. Aman Group je partnerom zo súkromného sektora v spoločnom podniku Aman Damascus JSC so spoločnosťou Damascus Cham Holding, v ktorom je Foz individuálnym akcionárom. Emmar Industries je spoločný podnik Aman Group a Hamisho Group, v ktorej má Foz väčšinový podiel a je predsedom jej predstavenstva.

                                    291.

                                    Amer FOZ
                                    (alias Amer Zuhair Fawz)
                                    (عامر فوز)

                                    Dátum narodenia: 11. 3. 1976
                                    Štátna príslušnosť: sýrska; Svätý Krištof a Nevis
                                    Národné č. 06010274747
                                    Č. cestovného pasu: 002-14-L169340
                                    Preukaz rezidenta v SAE: 784-1976-7135283-5

                                    Popredný podnikateľ, ktorého osobné a rodinné obchodné záujmy a činnosti zasahujú viacero odvetví sýrskeho hospodárstva. Finančne ťaží z prístupu k obchodným príležitostiam a podporuje sýrsky režim. V rokoch 2012 – 2019 bol generálnym riaditeľom spoločnosti ASM International Trading LLC.
                                    Má tiež spojenie so svojím bratom Samerom Fozom, ktorého Rada označila v januári 2019 ako popredného podnikateľa pôsobiaceho v Sýrii, ktorý podporuje režim alebo má z neho prospech. Spolu so svojím bratom realizuje niekoľko komerčných projektov, najmä v oblasti Adra al-Ummaliya (predmestia Damasku). Tieto projekty zahŕňajú továreň, ktorá vyrába káble a príslušenstvo, ako aj projekt na výrobu elektriny zo slnečnej energie. Zapojili sa aj do rôznych činností s ISIL (Dá’iš) v mene Asadovho režimu vrátane poskytovania zbraní a munície výmenou za pšenicu a olej.

                                    17. 2. 2020

                                    Pozícia: Zakladateľ spoločnosti District 6 Company; Zakladajúci partner spoločnosti Easy life Company
                                    Príbuzní/obchodní partneri/subjekty alebo partneri/prepojenia: Samer Foz; Podpredseda spoločnosti Asas Steel Company; Aman Holding
                                    Pohlavie: mužské

                                    295.

                                    Adel Anwar AL-OLABI
                                    (alias Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Dátum narodenia: 1976
                                    Štátna príslušnosť: sýrska;
                                    Pozícia: predseda predstavenstva holdingovej spoločnosti Damascus Cham Holding Company (DCHC); guvernér Damasku
                                    Pohlavie: mužské

                                    Popredný podnikateľ, ktorý má prospech zo sýrskeho režimu a podporuje ho. Predseda predstavenstva holdingovej spoločnosti Damascus Cham Holding Company (DCHC), investičného subjektu pre guvernorát Damasku, ktorý spravuje majetok guvernorátu Damasku a realizuje projekt Marota City.
                                    Adel Anwar al-Olabi je tiež guvernérom Damasku, ktorého prezident Baššár al-Asad (Bashar al-Assad) vymenoval v novembri 2018. Ako guvernér Damasku a predseda DCHC je zodpovedný za presadzovanie politík režimu zameraných na developerské projekty na vyvlastnenej pôde v Damasku (vrátane dekrétu č. 66 a zákona č. 10), najmä v rámci projektu Marota City.

                                    17. 2. 2020“

                        3)

                        V oddiele B (Subjekty) nasledovné záznamy nahrádzajú zodpovedajúce záznamy na zozname:

                                    Názov

                                    Identifikačné údaje

                                    Dôvody

                                    Dátum zaradenia na zoznam

                                    „1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq, Syria, P.O.Box 9525

                                    Pod kontrolou Rámího Machlúfa (Rami Makhlouf). Sýrska najväčšia realitná spoločnosť a realitný a investičný subjekt spoločnosti Cham Holding; poskytuje finančné prostriedky sýrskemu režimu.

                                    23. 6. 2011

                                    77.

                                    Al Qatarji Company
                                    (alias Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Typ subjektu: súkromná spoločnosť
                                    Odvetvie podnikania: dovoz/vývoz; cestná nákladná doprava; dodávky ropy a komodít
                                    Meno riaditeľa/manažment: Hussam al-Qatirji, generálny riaditeľ (označený Radou)

                                    Významná spoločnosť pôsobiaca vo viacerých sektoroch sýrskeho hospodárstva. Al Qatarji Company, ktorej predstavenstvo vedie označená osoba Hussam al-Qatirji, člen Sýrskeho ľudového zhromaždenia, podporuje sýrsky režim a má z neho prospech uľahčovaním obchodu s palivom, so zbraňami a s muníciou medzi režimom a rôznymi aktérmi vrátane ISIL (Dá’iš) pod zámienkou dovozu a vývozu potravín, podporou milícií, ktoré bojujú na strane režimu a využívaním svojich väzieb s režimom na rozšírenie svojej obchodnej činnosti.

                                    17. 2. 2020

                                    Konečný užívateľ výhod: Hussam al-Qatirji (označený Radou)
                                    Sídlo: Mazzah, Damascus, Syria
                                    Príbuzní/obchodní partneri/subjekty alebo partneri/prepojenia: Arvada/Arfada Petroleum Company JSC

                                    78.

                                    Damascus Cham Holding Company
                                    (alias Damascus Cham Private Joint Stock Company)
                                    (القابضة الشام دمشق)

                                    Typ subjektu: spoločnosť založená podľa súkromného práva vo verejnom vlastníctve
                                    Odvetvie podnikania: developerská činnosť v oblasti nehnuteľností
                                    Meno riaditeľa/manažment: Adel Anwar al-Olabi, predseda predstavenstva a guvernér provincie Damask (označený Radou)
                                    Konečný užívateľ výhod: guvernorát Damasku

                                    Režim založil spoločnosť Damascus Cham Holding ako investičný subjekt guvernorátu Damasku s cieľom spravovať nehnuteľnosti guvernorátu Damasku a realizovať projekt Marota City, luxusný realitný projekt, ktorý sa zakladá na vyvlastnených pozemkoch, najmä podľa dekrétu č. 66 a zákona č. 10.
                                    Spoločnosť Damascus Cham Holding (ktorej predsedom predstavenstva je guvernér Damasku) prostredníctvom riadenia realizácie projektu Marota City podporuje sýrsky režim a má z neho prospech a poskytuje výhody podnikateľom s úzkym prepojením na režim, ktorí s týmto subjektom uzavreli v rámci verejno-súkromných partnerstiev lukratívne dohody.

                                    17. 2. 2020“.

                                    Príbuzní/obchodní partneri/subjekty alebo partneri/prepojenia: Rámí Machlúf (Rami Makhlouf) (označený Radou); Samer Foz (označený Radou); Mazen Tarazi (označený Radou); Talas Group, ktorú vlastní podnikateľ Anas Talas (označený Radou)
                                    Khaled al-Zubaidi (označený Radou); Nader Qalei (označený Radou)